Finaliste: Die snaaksste dierefoto’sHarry Walker (Comedy Wildlife Photography 2019) Van leeus wat lyk of hulle ŉ riel dans tot ŉ pikkewyn wat die branders ry en selfs robbe wat vriendelik wuif – vanjaar se finaliste in die Comedy Wildlife Photography-toekennings sal jou beslis laat glimlag. Paul Joynson-Hicks, ŉ Britse fotograaf en medestigter van die gesogte toekenning, sê hulle beleef jaarliks hoe mense al hoe meer die snaakse kant van die natuur raaksien. Buiten om lekker te lag vir die diere, het dié toekennings ook ten doel om persone aan te moedig om natuurbewaring tuis en op vakansie te ondersteun deur produkte te vermy waarvan die vervaardiging diere se habitatte bedreig, water te bespaar en self ŉ invloed uit te oefen as iemand wat vir die natuur omgee. Vanjaar se wenner word op 13 November aangekondig en die eerste prys is ŉ een week lange safari in Kenia se Masai Mara. Dertien beoordelaars, elkeen ŉ kenner op sy/haar gebied, sal die wenner bepaal. Die publiek kan ook vir hul gunstelingfoto stem (klik hier). As jy self volgende jaar jou foto wil inskryf, kan jy inteken op die nuusbrief om op hoogte te bly van die inskrywings. Hier volg ŉ keur uit vanjaar se finaliste. Klik hier om al die finaliste vir 2019 te sien.